钦定古今图书集成/明伦汇编/官常典/第497卷 > 安金全
## 钦定古今图书集成/明伦汇编/官常典/第497卷 > 安金全

按《五代史唐臣传》：“金全，代北人也。为人骁果，工骑射，
号能擒生踏伏。事晋为骑将，数从庄宗用兵，有功，官
至刺史，以疾居于太原。庄宗已下魏博，与梁相拒河
上，梁将王檀袭太原，晋兵皆从庄宗于河上。太原无
备，监军张承业大恐，率诸司工匠登城捍御，而外攻
甚急。金全强起，谓承业曰：‘太原，晋之根本也，一旦不
守，则大事去矣！老夫诚惫矣，然尚能为公破贼’。”承业
喜，授以甲兵。金全被甲跨马，召率子弟及故将吏，得
百馀人，夜出北门，击檀于羊马城中，檀军惊溃，而晋
救兵稍至。然庄宗不以金全为能，终其世不录其功。
金全与明宗有旧，明宗即位，拜金全振武军节度使、
同中书门下平章事。在镇二年，召还京师，以疾卒。